
PËR DISA SHTESA DHE NDRYSHIME NË VENDIMIN NR. 678, DATË 16.8.2013, TË KËSHILLIT TË MINISTRAVE, “PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI, VËNIA NË PUNË, ADMINISTRIMI DHE MIRËMBAJTJA E HIDROCENTRALEVE TË GOJANIT, GJEGJANIT, PESHQESHIT, URA E FANIT, FANGUT”, 
TË NDRYSHUAR

Në mbështetje të nenit 100 të Kushtetutës dhe të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Energjisë dhe Industrisë, Këshilli i Ministrave

VENDOSI:

Në vendimin nr. 678, datë 16.8.2013, të Këshillit të Ministrave, të ndryshuar, bëhen shtesat dhe ndryshimet, si më poshtë vijon:
1. Në tabelën që përmendet në pikën 1, bashkëlidhur vendimit, shtohen nënndarjet nr. 393, 394, 395, 396, 397, 398, 399 dhe 400, sipas tabelës që i bashkëlidhet këtij vendimi.
2. Pikat3 dhe 4, të vendimit, ndryshohen me këtë përmbajtje:
“3. Pronarët e pasurive të paluajtshme, që shpronësohen, të kompensohen në vlerë të plotë, sipas masës së kompensimit përkatës, që paraqitet në tabelën bashkëlidhur këtij vendimi, për pasuritë “objekte”, me vlerë të përgjithshme shpronësimi prej 346 011 639.70 (treqind e dyzet e gjashtë milionë e njëmbëdhjetë mijë e gjashtëqind e tridhjetë e nëntë pikë shtatëdhjetë) lekësh.
4. Shuma e shpronësimit, prej 346 011 639.70 (treqind e dyzet e gjashtë milionë e njëmbëdhjetë mijë e gjashtëqind e tridhjetë e nëntë pikë shtatëdhjetë) lekësh, të përballohet nga fondet e shoqërisë “AYEN AS Energji” sh.a.”.
3. Ngarkohen Ministria e Energjisë dhe Industrisë, Zyra Qendrore e Regjistrimit të Pasurive të Paluajtshme, Zyra Vendore e Regjistrimit të Pasurive të Paluajtshme Mirditë dhe shoqëria “AYEN AS Energji” sh.a. për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

